苏辙
赠景福顺长老二首〈并序〉
辙幼侍先君，闻尝游庐山，过圆通，见讷禅师，留连久之。
元丰五年，以谴居高安，景福顺公不远百里惠然来访，自言昔従讷于圆通，逮与先君游，岁月迁谢，今三十六年矣。
二公皆吾里人，讷之化去已十一年，而顺公七十四，神完气定，聪明了达。
对之怅然，怀想畴昔，作二篇赠之。
屈指江西老，多言剑外人。
身心已无著，乡党漫相亲。
窜逐知何取，周旋意甚真。
仍将大雷雨，一洗百生尘。
念昔先君子，南游四十年。
相看顺老在，想见讷师贤。
岁历风轮转，禅心海月圆。
常情计延促，无语对潸然。